25. nedeľa C (22. september 2013)  
**1 Tim 2:1-8**Juraj Feník

***Predovšetkým teda žiadam, aby sa konali prosby, modlitby a orodovania a vzdávali sa vďaky za všetkých ľudí, za kráľov i za všetkých, čo sú na vyšších miestach, aby sme mohli žiť tichým a pokojným životom vo všetkej nábožnosti a mravnej čistote. Toto je dobré a milé pred Bohom, naším Spasiteľom, ktorý chce, aby boli všetci ľudia spasení a poznali pravdu. Lebo jeden je Boh a jeden prostredník medzi Bohom a ľuďmi - človek Kristus Ježiš, ktorý vydal seba samého ako výkupné za všetkých, ako svedectvo v pravom čase. A ja som ustanovený za jeho hlásateľa a apoštola - hovorím pravdu, neklamem - za učiteľa pohanov vo viere a pravde. Chcem teda, aby sa muži modlili na každom mieste a dvíhali čisté ruky bez hnevu a hádok.***

Prvý list Timotejovi sa nachádza v kánone Nového zákona ako kúsok osobnej korešpondencie medzi Pavlom a jeho spolupracovníkom Timotejom. Mnohí biblisti však argumentujú, že list bol v skutočnosti napísaný až po Pavlovej smrti niektorým z jeho žiakov v Malej Ázii a nesie meno apoštola ako autority za jeho obsahom. List je tak písaný v mene Pavla. Pri pohľade do obsahu sa zistí, že text obsahuje mnohé direktívy pre počínanie jednotlivých skupín v Cirkvi. List akoby obsahoval legislatívu pre biskupov, kňazov, diakonov, vdovy – o všetkých týchto skupinách a o tom ako majú v Cirkvi konať a akí majú byť sa dočítame v Prvom Timotejovi. Snáď by sa dalo hovoriť o prvom kódexe kánonického práva v listovej forme. Tento list, ako je známe, hovorí o Cirkvi ako o Božej domácnosti, ktorá musí byť správne vedená a spravovaná biskupom. Obraz Cirkvi ako Kristovho tela, známy z listov Rimanom a Korinťanom, tu nie je prítomný.

Predtým než Pavol špecifikuje kvality a úlohy biskupov, kňazov a diakonov (kap. 3 a kap. 5), hovorí všeobecne o úlohe a poslaní Cirkvi, o úlohe mužov a žien v nej. To sa deje na začiatku druhej kapitoly, z ktorej máme práve dnešné čítanie. Konkrétne má asi Pavol na mysli počínanie Cirkvi pri liturgických zhromaždeniach. Kumulovaním termínov prosby, modlitby, orodovania a vďakyvzdania ako rôznych foriem modlitby Pavol stanovuje, že prvoradou úlohou Cirkvi je ponúkať modlitby za celý svet, najmä za tých, ktorí majú pozície autority, ale aj za všetkých ľudí. Túto dôležitosť modlitby zo strany Cirkvi zdôrazňuje aj úvodné “predovšetkým” a sloveso “žiadam.” Toto nástojenie na potrebe modlitby môže odrážať aj situáciu zanedbania komunálnej modlitby v niektorých spoločenstvách v Malej Ázii, tak uvažujú niektorí exegéti. A viacerí v súvislosti s dnešným textom upozorňujú, že sa jedná o najdlhšiu úvahu o modlitbe v NZ.

Modlitba kresťanského spoločenstva sa má konať za tých v pozícii autority. Pavol nemá nevyhnutne na mysli ich obrátenie, najmä ak sa jednalo o pohanské civilné autority rôznych miest, ale prosbu o požehnanie, aby ľudia pod vedením civilných autorít mohli viesť pokojný život. Modlitby Cirkvi majú byť ponúkané rovnako za všetkých ľudí. Tento dôraz na univerzalitu chce prebudiť vedomie zodpovednosti kresťanov za celý svet a zabrániť pocitom exkluzivity. Dôvodom pre príkaz modliť sa za všetkých je podľa Pavla fakt, že sám Boh prijíma modlitbu Cirkvi za svet ako dobrú a milú—tento jazyk odráža terminológiu prijímania obiet—pretože chce, aby boli všetci ľudia spasení. Tu narážame na jedno z najsilnejších vyjadrení v NZ o Božom zámere spasiť všetkých ľudí, aj keď autor vynecháva úvahu o možnej odpovedi alebo ne-odpovedi na milosť ponúkanú cez evanjelium, za ktorého hlásateľa je Pavol ustanovený. Pod “všetkými ľuďmi” má Pavol pravdepodobne primárne na mysli tak židov ako aj pohanov a s týmto univerzalizmom sa stretávame aj inde v jeho listoch. Všetci, či židia alebo pohania, majú otvorený prístup ku spáse, a Boh chce, aby cezeň vstupovali.

Ako je to typické pre neskoršie spisy NZ, v tzv. pravidlách pre domácnosť sú jasne špecifikované požiadavky na mužov a ženy, t. j. podľa pohlavia. Podobnú perspektívu odráža náš text, ktorý končí tým, že sa zameriava na mužov a ich pozýva, aby v modlitbe dvíhali svoje ruky očistené od hriechov. Je jasné, že táto požiadavka Pavla, aby sa v našej Cirkvi konali prosby a orodovania za celý svet, je mimoriadne aktuálna v tejto dobe a v tomto týždni. Hlavne pre nás mužov.